Fit-22 ta' Jannar, il-Kunsill iddeċieda li jippubblika l-mandat mogħti lill-Kummissjoni fit-13 ta' Novembru 2017 għall-modernizzazzjoni tal-ftehim ta' assoċjazzjoni eżistenti maċ-Ċilì. Din hija l-ewwel darba li l-Kunsill iddeċieda li jippubblika l-mandat sħiħ għal ftehim ta' assoċjazzjoni li jkopri aspetti politiċi u kummerċjali. Dan sar bi tweġiba għal sejħiet għal aktar trasparenza u l-ħtieġa ta' komunikazzjoni aħjar tal-kontenut u l-objettivi tan-negozjati. S'issa, ir-relazzjonijiet politiċi u ekonomiċi bejn l-UE u ċ-Ċilì saru skont ftehim ta' assoċjazzjoni li kien iffirmat fl-2002 u implimentat bis-sħiħ fl-2005. L-għan ta' ftehim modernizzat huwa li japprofondixxi r-relazzjonijiet bejn l-UE u ċ-Ċilì billi tissaħħaħ il-kooperazzjoni eżistenti dwar kwistjonijiet politiċi, ta' sigurtà u kummerċjali. In-negozjati tnedew fis-16 ta' Novembru 2017 abbażi tal-mandat maqbul. Rigward il-kwistjonijiet kummerċjali, il-ftehim attwali wassal għal żieda sostanzjali fil-kummerċ f'oġġetti u servizzi bejn l-UE u ċ-Ċilì: l-esportazzjoni miċ-Ċilì ta' prodotti agrikoli/alimentari u ta' servizzi lejn l-UE kważi tripplat, filwaqt li l-esportazzjoni mill-UE lejn iċ-Ċilì rduppjat fil-parti l-kbira tas-setturi. Madankollu, il-ftehim eżistenti ma jindirizzax uħud mill-kwistjonijiet importanti kummerċjali u ta' investiment, bħal dispożizzjonijiet speċifiċi dwar l-investiment, l-ostakli nontariffarji, id-drittijiet tal-proprjetà intellettwali u xi indikazzjonijiet ġeografiċi u kontribuzzjonijiet għall-iżvilupp sostenibbli. Billi jindirizza dawn in-nuqqasijiet, ftehim ta' assoċjazzjoni modernizzat bejn l-UE u ċ-Ċilì ser jipprevedi l-possibilità li tissaħħaħ il-kooperazzjoni eżistenti, jitbaxxew il-prezzijiet għall-konsumaturi, jittejjeb l-aċċess għas-suq u jinħolqu opportunitajiet għall-impjiegi u għat-tkabbir. Tul in-negozjati, l-UE se tfittex li tiżgura l-ogħla livelli ta' protezzjonijiet soċjali, tal-impjiegi u ambjentali u tippromwovi l-ġustizzja soċjali u l-iżvilupp sostenibbli. Ara l-paġna tal-laqgħa